floriandebaene/DutchDraCor4ML huggingface dataset:
wij sullen haer gaen Leeren singen alsulcken liet
dat sij niet meer van haer Leeringen en sullen praeten
Wel / weet ghij wel waer dat zij sijn.
Bedeckte valscheijt.
Jae Ick sij sijn gaen wandelen die straeten
van Licaoma Lijstren Derben dit wel verstaet
om haer Leeringe te vercondigen tot haerden baeten
en om ons / daer / mede te brengen inden haet
Maer weet ghij / wadt ick voorgenomen hebbe maet
dat ghij u valscheijt sult gaen thoonen
en ick sal mede gaen saeijen daer mijn zaet
om met alle versmaetheijt haer te hoonen
Maer Laeten wij eerst gaen daer onse Overicheijt wonen
tot onse meesters der sijnagogen ende overste raet
om van haer te crijgen tot onsen verschoonen
de Coppije uuijt het moordadige placcaet
Ja en Laeten wij dan wel toesien dat wijder niet een int Leven Laet
haer selff en oock al die haer aenhangen
en vernielense als vol boosheijts quaet
al die om haer Leeringe te hooren. nemen haer gangen
moorden branden worgen sonder verstrangen
willen wij doen die tegen ons sijn rebel
en oock ons haestich spoen sonder te verlangen
op dat wij mogen volbrouwen dit spel.
Maer Cousijn hoort wadt ick seggen sel
dat wij niet te seer en haestich en sijn in dese dingen
want als wij daer comen hoort wadt Ick vertel
dat wij dan oock niet ter doot en bringen
die van onse consoorte sijn want dat wijse vingen
het soude maecken een quaet geclacht
sullen wijse wel connen bij sonderlingen
daer ben Ick meestendeel me bedacht. helt
Jae Lieve Cousijn u daer niet mee en quelt
sij schelen so veel als den dach ende nacht
want die van onse clesij sijn / sijn opgeblaesen en felt
wijse geleerde en oock seer hooch geacht
vermaert bijden volcken costelijcken cleeren sacht
draegen sij / en met gout verciert
maer die ander sijn simpel van gedacht
slechte volcke en oock ongemanieert
heur harten en sijn tot geen grootsheijt gestiert
maer slechte Ambachtslieden sijn sij geacht meest
bij geen geleerde doctoren / en hebben sij gehantiert
maer onnosel volgen smaeckt wel den keest
Ick moet u oock wadt seggen onbedeest
het en sijn oock sulck volck niet
die op haer hooft draegen onbevreest
sulcken viercanten bonetten vaet mijn bediet
Neensij In trouwen........
Wel gaen wij dan heen met vliet
om ons werck te volbrengen al sonder flouwen
en dat ghij oock wel naerstich toe siet
stoockt ghij het vier wel / Ick salt het bier wel brouwen
Pausa: Twe schristgeleerde uuijt. deerst seijt
Van boossheijt en weeten wij hoe wij toe souwen
van toornicheijt en can ick nau spreecken
mijn oogen die Leecken // van boosheijt groot
hoe dat wij niet en konnen brengen ter doot
Dees verleijders snoot met haer valsche daden
die het volck raden / tot een vreemde Leer
met groot verseer gaen sij versmaeden
en wandelen vremde paden // nae haer eijgen begeer
en gaen vercondigen dat messias die heer
gecomen is met eer van sijnen hemelschen vader
twelck ons met allen wel mach spijten seer
want wij wel weten wanneer hij sal comen neder
van bethelem sal hij sijn geboren onsen ontlader
van davidts stam sal hij gesprooten sijn
en dese daer sij aff spreecken kennen wij sijn afcompst allegader
Joseph sijn vader en marija sijn moeder fijn
uuijt galileen gecomen met een valschen schijn
ende verleijt het volck met grooten hoopen
seggende datmen tot hem soude comen Loopen
want hij is die waerachtige Levendige fonteijn
in allen plecken ginck hij dit ontcnopen
ende sijn discijpelen nu vol boossheijts vijleijn
gaen het voort vercondigen in onsen steden reijn
gelijck wij te Iconien voor onse ogen hebben gesien
hoe dat sij het volck daer verleijden groot en cleijn
van onse heijlige wedt gingen sij vlien
en aenhingen dese nieuwe Leringe certeijn
over allen steen pleijn sietmen dit geschien
Dander schriftgeleerde.
Ja / en haer harten verharden daer in als een stien
want als wijse wouden vertreden
so ghingen sij strackx also ick mien
en vloden na dese omleggende steeden
want ons dienaers die wij uuijt gesonden hadden met goede reden
om haer persoonen en haer Leringe te niet te doen
daer sij aff ontcomen / met vreden
want nae Lijstren en derben hebben sij haer gaen spoen
en sij sullen daer oock so ghij wel cont vermoen
haer saet gaen saijen over al
want om sulckx te bedrijven sijn sij seer coen.
mogen wij niet wel claegen dit groot misval
dat wij dus gecomen sijn ter pal
maer wij sijn seer mal Laeten wij haer voort
dus Laeten seer saen hoort na t verhael
haer nu gantsch te neer bederven sonder beraen
Deerst schriftgeleerde
Wel Laeten wij dan hier niet Lang staen
maer vallender aen met moede fijer
en gaen soecken onse dienaers hoort mijn vermaen
en seggen dat sij strackx moeten comen hier
om haer wederom te brengen Int daingier
die so fenijlijck haer Leringe vermonden
om datse niet meer ontsteecken haer vier
maer blussen uuijt in corter stonden
Maer sullen wijse wel vinden hoort mijn Oorconden
onse bedeckte valscheijt ende deuchdlijck schijn
op dat sij mogen als verwoede honden
haer wederom beclaegen seght het doch mijn
Deerste schriftgeleerde.
Siet hier comense gaen.......
Wijse geleerde....
Deuchdelijck schijn
Hooge geachte
een Lanck Leven.....
Dat gun u godt
edele geeerde.......
wel bedachte
Wijse geleerde.....
wel was dat u eerde....
Ghij Jootsche geslachte
doen wij u hier quamen beneven..
Al sonder spot
wijse geleerde.....
Hoge geachte
een Lanck Leven....
Wadt is u Lettende ghij mannen van famen
wilt u ijemant beschaemen // alhier omtrent
Want ons docht doen wij u ontrent quaemen
waeren uwen harten tot toornicheijt gewent
Deerst pha oft schristgeleerde
Goe mannen dat sal ick u doen bekent
waerom dat wij sijn met toornicheijt ontsteecken
also Lang als haer Leven niet en is geendt
die u met haer Loosheijt sijn ontweecken
so vloeijen die traenen uuijt mijn oogen als beecken
van grooter droeffenis dit wort u gewaecht
paulus en barnabas met haer preecken
die sijn diet ons doen moet u sijn geclaecht
Twede schriftgeleerde.
Goe mannen off ghij daer eens nae saecht
off ghij haer nergens niet en conden vinden
en dat ghij haer verspiede vrij onversaecht
want ghij condet u valscheijt bedecken als den onbekinden
Ghij edele heeren ende wel beminden
hier hebben wij tsaemen over doende geweest
dat wij het doch wel versinden
om haer te bespien vrij onbedeest
Hoort toe mijn heeren smaeckt wel den keest
wij hebben gehoort waer dat sij sijn gegaen
wij sullense gaen vervolgen vrij onbevreest
maer wij moeten onse dingen subtijlijcken leggen aen
Dat sullen wij wel doen hoort mijn vermaen
als wij slechts sijn daer sij hebben haer residentije
so sullen wijse wel Loosselijcken verraen
al sonder waen / verstaet dese Intentije
Weet ghij wadt ick sal doen. gelieft het u excelentie
als wij weten waer dat sij sijn en haer onthouwen
so sullen wij gaen hoort toch dese sententije
Luijsteren off sij daer oock sijn sonder flouwen
Doet dat vrij het sal u niet rouwen
want ist dat ghijse in onse handen condt geven
wij sullen u schencken hier meucht ghij op bouwen
gelts en goets genoch om op te Leven
Wij willen bij malcanderen blijven al sonder sneven
en so gaen gebruijcken al onse crachten
Dat wij het oock niet en deden / wij waeren waerdichte sijn bekeven
wij willen bij malcander blijven al sonder sneven
En haer verdelgen wadt sij hebben bedreven
en handelen haer als den onsachten
en so gebruijcken al onse crachten
wij sullent haer so verleren datter hem een ander voor sal wachten
Pausa. Paulus
De vrede des heeren moet bij u sijn
ghij heijdensche schaeren die hier omtrent sijt
op dat in u mach groeijen die gerechtige waerheijt / fijn
die vrede des heeren moet bij u sijn
en alle quaede Leeringe met valsche schijn
moet van u wijcken tot aller tijt
weest van harten vrolijck ende verblijt
dat ghij met vlijt nu meucht aenhooren
die gratije die u deur Jesum Christum gebenendijt
van boven gesonden goodts soon vercoren sijt
en roept u tot sijn gij die sijt verloren
om u altsaemen te bevrijen
en om u te brengen sonder verstoren
in een eeuwige blijschap uuijt dit Lije
want ghij hebt Lang geseten sonder vermijen
in een sondich Leven en duijsternis
en ghij meucht nu hooren tot desen tijen
wadt sijnne gerechtige waerheijt een voet padt is.
om tot hem te comen met sinnen wis
nu wilt u hert toch ontluijcken ende hier na keere
so sult ghij crijgen en oock niet gaen mis
de gratije goods van den opersten heere
Als ghij ontfangt sijn heijlige Leere
sonder versere // sult ghij dan ontfaen
sijn woort in uwe harten na u eijgen begeere
en alle uwe smetten daer ghij mede sijt (bekeere
die sal hij deur sijn barmherticheijt affwaen
en vergeven uwe sonden groff ende swaer
dus wilt op u eijgen wijsheijt niet meer staen
maer Loopt tot hem hij is ons middelaer
Die Crepel.
Och ghij mannen van desen eerbaer
wie dat ghij sijt mogen die gooden weeten
ghij meucht mijn helpen ick seght u claer
want mijn gevoelen opent mij sulcke secreten
ghij meucht het doen gae ick mij vermeten
mijn gesontheijt geven tot deser stonden
want tgelooff in mijn heeft dit geheten
dat ghij mij meucht genesen hoort mijn vermonden
Tsijn geen goden die ons hebben gesonden
bij u allhier om te verclaeren het woort
maer eenen godt ick moet het u oorconden
die machtich is om dit te doen rechtevoort
u te genesen mijn reden hoort
en om alle u druck met blijschap te versoeten
daerom segge Ick nu tot uwen confoort
staet op en wandelt op uwe voeten
Een Crepel.
Die godt sal ick altijt Loven moeten
deur wien sij dit werck aen mij hebben gewrocht
en oock mijn druck dus hebben gaen boeten
dat Ick oock op sijn wegen mach gaen wel bedocht
Derste heijden...
Die gooden sijn gecomen....
In menschelijcke figuere
Laet ons gaen doen.....
Haer offerhande
tot onser vromen.....
Noijt vreemder cuere
Die goden sijn gecomen...
Jupiter hebben wij vernomen...
En mercurius groot van valeur
doetse sacrifijcie coen....
Binnen onsen warande
die goden sijn gecomen...
In menschelijcke fijguere
Laet ons gaen doen....
Haer offerhande...
.1. heijden.
Laet ons gaen haelen Jupiters priester hier voorhanden
om ons goden te offeren al sonder toven
om die gecroonste offer thaeren eeren verbranden
ende glorieusselijck haer also te Loven
.2. heijden
Siet hoe o' ghij priester in goddlijcke saecken
aenschout wadt ons hier is overgecomen
die gooden in menschelijcke gedaenten haer vermaecken
en hebben dese crepel sijn crancheijt ontnomen
Ist dan niet wel recht dat wij tot haerder vromen
haer gaen eeren met een goddlijcke sacrifijcie
Jae wij Certeijn al sonder malijtije
van stonden aen wordt dat volbracht
Verre moet dat van u sijn ghij heijdens geslacht
Laet sulcke dingen van u sijn verdreven
de goden daer ghij aff spreeckt en hebben geen macht
om sulcks te doen al sonder sneven
maer een godt isser die u can geven
sieckte gesontheijt alsoot het hem behaecht
een Almachtich heer wilt hem aencleven
hij mach u helpen vrij onversaecht
op sijn paden wandelt toch / tmoet u sijn gewaecht
want hij is het die gemaeckt heeft
hemel ende aerde ende al watse oock draecht
alle gedierten daer toe hij tleven geeft
Ja al watter op den aertbodem Leeft
dat heeft sijn starcke hant al gewrocht
dus niet meer in dese ijdele affgoderij en sneeft
noch en Leeft // niet meer twordt u ontcnocht
na u eijgen oppijnie met boossheijt bedocht
want het brengt niet voort dan alle wellusticheijt
met haet en nijt is het doorvlocht
ende beseten met groote giericheijt
Aldus uwe harten daer van doch Leijt
sonder verbeijt // en hangt hem aen
die u door sijn Conincklijcke majesteijt
van alle u sonden bevrijen can
en verlaet alle het affgodissche gespan
soo salt u welgaen verstaet mijn rede
ende u brengen uuijt desen verdoemelijcken ban
in een plaetse daer rust is ende vrede
Daer hij u sal bewaeren als een van sijn Lede
ende oock mede // als sijn oochappel soet
Hier boven binnen die hemelsche stede
wij en sijn geen Jupiters noch mercurius onvroet
maer wij sijn dienaers vanden heere goet
dien oppersten godt diet al regiert
en vercondigen u sijn Leere al metter spoet
en sijn milde gratije vrij ongecesseert
Daerom goemannen dit is ons begeert
dat ghij ons niet en eert met eenige offrande
want wij sijn mede onderworpen tmoet u sijn geleert
tselve Lijen als ghij sijt binnen desen warande
daerom wilt u Lossen van dese banden
der affgoderijen die ghij nu doende sijt
en hebt gaen wandelen als den onbekanden
hoe wel hijt al wel gesien heeft hier in dit crijt
so heeft hij nochtans dits mijn belijt
u niet vergeten sal hier in dit dal
maer heeft u gegeven tot elcker tijt
regen vruchtbaerheijt hoort naet tverhael
ende u altsaemen noch groot en smal
u herten met spijse en vrolijckheijt vervult
ende noch meer hij u geven sal
Ist dat ghij hem nu in u herten hult
den oppersten godt die u nu met gedult
sijn woort Laet vercondigen door ons openbaer
en sijn barmherticheijt die ghij door u schult
dus lange niet gekent hebt voorwaer
siet daerom brengen wij u nu desen nieumaer
dat onsen middelaer nu is gecomen
en dat hij u roept altsaemen een paer
onder sijnne genade tot uwer vromen
tsij Joode grieck niet een uuijtgenomen
altsaemen wil hij u mede deelen
sijn barmherticheijt ten sijn geen dromen
maer waerachtige woorden Laetse u niet vervelen
dus schout doch alle dese ijdele goden met crackelen
en wilt u vermeijden in sijn waerheijt fijn
so sal hij u van al u cranckheijden helen
als den oppersten meester en rechte medecijn
Ja so wil hij trouwelijck u helper sijn
als ghij u wilt tot hem voegen
en verlaeten u ijdelheijt al ist u pijn
als ghij u met sijn woort toch Laet genoegen.
.1. heijden
Spoet u toch
2 heijden
want het sijn de goden
brengt die die stieren
met die cransen
toeft ghij noch
als den bloden
spoet....
want.....
1. heijden.
Spoeijt u toch.....
2 heijden.
Want het sijn die goden
elacij och.....
volbrengt die geboden
na onse manieren....
met vreuchden te danssen
spoet u toch......
brengt die stieren....
met die cransen...
.3. heijden
Dat machmen mercken
om twerck te volbrengen
hier ter percken
dat machmen mercken
van onser kercken
sij sullent gehengen
om twerck te volbrengen.
Deerste heijden.
Wilt de stieren met die rammen mengen
om haer te eeren alsoot behoort
sij souden anders op ons verstrengen
en grootelijckx op ons wesen verstoort
Twede heijden.
Ick seg u certeijn doet nae mijn woort
aenbidtse die goden die ons comen verschijnen
so ghij het niet en doet sonder confoort
sult ghij noch in groote elendicheijt verdwijnen
Jupiter Priester.
Met alle naersticheijt wil ick mijn daer toe pijnen
om dat te volbrengen nae mijn vermeugen
siet ick gae mijn spoen recht als den fijnen
ick seght u Certeijn al sonder Leugen
O mannen broeders dit mach niet deugen
wadt gaet ghij maecken wadt wilt ghij bedrijven
ick waerschou u noch gaet u verheugen
met goods woort het sal u wel gerijven
en wilt dat wel vast in u harte schrijven
en dese affgoderij Laeten // vaeren
want dese affgoden hoort mijn motijven
hebben die macht niet hoort mijn verclaeren
graeu off widt te maecken een van u haeren
die op u hooft sijn dits mijn Intentie
dus bid ick u wiltse toch Laeten // vaeren
en aenbidt dien godt hoort dese sentencije
die machtich is met sijn sijentije
u te behouden oft te verdoemen deur sijn stercke hant
maer voor al compt hij u waerschouwen door mijn Eloquencije
op dat ghij niet en raeckt in dese schant
daerom verwerpt doch met groote verstant
Dese bedeckte valscheijt daer ghij mede omgaet
twelck schijnt deucht te wesen aen elcken cant
maer tis anders niet dan versierde boosheijt quaet
daerom bidt ick u doet doch nae mijn raet
en verlaet desen grouwel groot
voor des heeren ogen en hout het geen maet
noch oock geenen staet maer tis seer snoot
staet wij vercondigen u de rechte waerheijt bloot
sonder werderstoot meught ghijse nu ontfangen
en doet ghij het oock niet / met die alderwreetste doot
sult ghij gepijnicht worden met groot verstrangen
Siet hier ghij heeren hier sijn die verleijders quaet
die ons dus verachten tot allen tijen ende dagen
1 Jode..
Her her her her vangt hem vant // hem
.2. Jode.
Hangt hem hangt // hem....
Besorcht hem...........
versmacht hem......
1 Jode.
Versmoort hem......
2 Jode.
Vermoort hem........
hout hem.......
Bijt hem.........
.1. Jode
Versmaet hem........
2 Jode
Crapt hem.........
Smijt hem...........
Bestrijt hem...........
Laet ons met groot verwijt // hen
gaen doen sterven met schandalazatije
Laet ons hem gaen stenigen sonder eenige gratije
dese valsche natije // die ons dus verachten
Dats inden eersten met al mijn macht en crachten
en met al mijn machten // om hem te bederven
Tsa dieff van mijn handen sult ghij sterven
ende beerven dit voor u preecken
1 Jode
Tsal serteijn aen mijn oock niet gebreecken
Ick sou geern wreecken mijn evelen moet
Hoe dunckt u verleijder smaeckt u dat oock soet
wilt ghij nu niet meer onvroet tvolck gaen Leeren
Tsa tis nu genoch want hij is doot mijn heeren
Laet ons met groot verseere hem gaen slepen buijten die stadt
So heb ickt het oock geschadt
dit is het padt trecken wij hem voort
.1. Jode.
Hadden wijse toch allegaer so versmoort
ende vermoort // oock /. dese valschche predicanten
Twede. Jode.
Wij sullent gaen doen alle desen santen
die dus willen planten dese Leringe vals
ende roeijense so uuijt aen allen canten
dese snode quanten // met veel geschals
Ja so sullen wijse allegaer brengen om den hals
die ons verachten met grooter blamatie
En doen oock niet een alhier ter spatije
enige genade maer verdervense te gront
al die wij connen Crijgen op staende voet terstont
Pausa. Barnabas met een discipel uuijt
O vader inder euwicheijt van machte groot
is het niet te snoot // dat nu geschiet
datmen dus schandelijcken brengen ter doot
en dat u volck dus raeckt int verdriet
u uuijt vercornen alsomen siet
worden nu vervolcht met swaert torment
gelijck onsen Lieven broeder paulus hoort mijn bediet
die nu vervolcht was hier sijn Leven heeft geendt
en u waerheijt bevesticht heeft seer pertinent
met sijnen bloede dit moet beclaegt sijn
dat die boose haer handen hebben geschent
aen dit uuijt vercoren vadt / vol deuchden fijn
die welck was een pijlaer hoort toch nae mijn
en een groote vasticheijt in Sijon u bruijt
die welcke hier nu Leijt in dit termijn
dwelck die boose Joden dat valsche oncruijt
hebben gedaen dit is mijn ontsluijt
om dat hij die waerheijt heeft gaen Leeren
allen den volcken met een Liefflijck beduijt
dwelck sij niet hebben mogen Lijden / die boosheijt hanteeren
want als sij het niet willen ontfangen so is noch haer begeeren
die heijdensche geslachten haer dat oock te behinderen
op dat u woort daer niet soude vermeeren
want sij sluijten het rijck der hemelen voor uwe kinderen
en u oprechte waerheijt gaen sij verminderen
ende vervolgen dooden noch sonder cesseren
Een Discipel
O Vader en Coninck waerdich alder eeren
mach u rechtvaerdicheijt dit noch langer verdragen
dat sij aldus met groot versere verjagen
u volck doodende oock seer swaer
o' vader sijn noch niet vervult die dagen
van die daer Leggen en roepen onder den outaer
heer hoe Lange suldij noch vertraegen
en wreecken ons bloet niet vanden Inwoonders der aerden voorwaer
Ist het getal daer noch niet van dese schaer
moeten wij noch meer vervolging Lijden
o' barnabas broeder siet doch hier naer
want hij Leeft noch ick seght u sonder mijden
dus Laet ons gaen aen sijnder sijden
en besien hoe dat het met hem mach wesen
off wij met hem noch sullen verblijden
en off hem godt die heer noch sal genesen
Seght paulus broeder als nu met desen
off ghij noch Leeft wilt het ons verclaeren
spreeckt mijn toch an.
Ooch broeders ick salt u openbaeren
Ick Leeff certeijn ick en ben niet doot
al hebben sij mijn so seer gaen beswaeren
die heer heeft mijn verlost uuijt alder noot
Een Discipel.
Wij moeten hem altijt Loff spreecken in dit accoort
ick seght u bloot // die heer gepresen
die nu verlost heeft ons broeder minjoot
die moeten wij altijt Loven en daer toe vresen
maer seght toch paulus broeder hooe macht met u wesen
die tiranicheijt van die felle honden
die welcke u als nu midts desen
gaern hadden verslonden
O broeder dat sal ick u vermonden
die vastelijck op den heer betrouwen altijt
die verlicht hij haer pijn ick moettet u oorconden
wadt tormenten sij haer Aendoen dus mijn belijt
en die oock dencken om het Loon subbijt
dat sij daer voor sullen ontfangen
die en vresen niet dese pijn off strijt
maer nae die zalicheijt hebben sij verlangen
want ist dat ghij die werrelt met haer wellusten versaecken
en die de werelt versaeckt met groot verstrangen
sal hem dan vervolginge ende Lijden genaecken
want sonder Lijden ende verdruckinge cont ghij niet raecken
int rijcke der hemelen dit moet ghij weten
daerom o' broeders gaet u vermaecken
in goods gerechtige wegen hij sal u niet vergeten
Maer sijn milde goetheijt sal hij u uuijtmeten
en sal u cronen met die eeuwige salicheijt soet
bij sijnen troon sult ghij sijn geseten
gecleet niet een reijn widt cleet seer vroet
daerom o' broeders doch nae mijn woorden doet
en acht niet op al die vervolgers quaet
al Leeft ghij hier een weijnich in tegenspoet
denck godt die heer compt u hier nae weer te baet
Dat willen wij doen vroech ende Laet
en oock om niemants wil daer aff wijcken
en doen eendrachtelijck na uwen raet
u Leringe en willen wij geensins beswijcken
Och broeders Laet ons doch hem gaen strijcken
en verblijden ons broeders met soet confoort
die welcken anders niet en weten algelijcken
off paulus ons broeder die Is vermoort
dus gaen wij tot haer en vertroosten haer so dat behoort
Pausa. Deuchdlijck schijn.
Compt hier niemant voort hou segk hou
mijn dunckt neeff ghij sijt al wadt traech
Bedeckte. valscheijt. met een rol op sijn schoer
Wel Cousijn en draecht ghij geen rou
Compt hier niemant voor hou sick hou
Cousij nu gaet het in onsen bou
dat sweer ick ou. // al bij mijn craech
Compt hier niemant voort hou sick hou
mijn duckt neeff ghij sijt al wat traech.
Ho ho. / Ick heet u wellecom mijn Lieffste maech
van vreuchden begin / Ick schier te springen
Wel wadt isser gaens........
Maer wij moeten een misse van requijen gaen singen
op dat hij niet en raeckt int vegevier
Wel wadt sal mijn ontmoeten hier
over wien sal dit doch gedijen....
Maer over paulus siele ick moet het u belijen
dus moeten wij gaen vlijen // om onse ordonnantije te onderhouden
Watte vertwijffelde reen // wadt meucht ghij ontfouwen
ick segt u bij mijnder trouwen // hij en gelooft daer in niet
Jae cousijn ick singe mee al tselffde Liet
maer die proffijten doent // tmoet u sijn geseijt
Dieff bedeckt u valscheijt
is ons boeverij niet genoch verbreijt // onder allen menschen
Wij sullent immers nu wel crijgen naer ons wenschen
die koe met de pensen // end oock het heele smeer
nu paulus doot is nu comen wij in ons eer
maer dier hadden meer // geleert van dien dreckx.
Wadt hebt ghij beckx
staeck u mont vol // dreckx ghij sout wel swijgen
Ick hadder Liever in / een pont doduijcxe vijgen
maer segt sonder hijgen sullen wij ons niet gaen spoen
Wel waer toch......
Maer misse over paulus siel gaen doen
sonder eenich vermoen hij is immers doot
Wel meent ghijt oock.......
Jae Ick bij gans bier en broot
sonder wederstoot // moeten wijt vol bringen
Jae hoorde ick mijn Leven wel sulcken dingen
dat ghij wilt gaen singen over sijn siel
ick verclaert u bijden heijligen engel Sinte michiel
en oock bij mijn cackhiel // hij is noch int Leven
Mach Ick het gelooff geven
seght sonder sneven // off geckt ghij met mij
Ick seg die waerheijt al sonder cij
want doen wij hem hadden onder onse handen
is hij noch weer vercommen tot onsen schanden
dat hij noch moet verbranden // met alle sijn consoorten
Dat hij moet Ingaen die helsche poorten
als een varcken ginck cnoorten // op mijn selven siet
had ick dat geweten ick segt u nnet vliet
hij en sou het niet hebben ontcomen
Jae en ick sou hem vanden coeckoeck oock hebben leren dromen
tot sijnder onvrome / Ick seg u dat
Ick hadt hem veel Liever ick seght u pladt
met dat mes een gadt in sijn Lijff gesteecken
en also mijnen evenlen moet gaen wreecken
al sonder honen hem so hebben gaen vermorden
Hola cousijntgen swijcht / houwen dat u oorden
want oft hier ijemant hoorden // so worden wij beclapt
en so sou u bedecktheijt uuijtcomen // waert dan niet qualijck
							geschrapt
en wij hadden ons verhapt / op dit termijn...
Twaer oock quaet dat sijt wisten van u deuchdlijck schijn
en ons groote pijn / dat sij dat vernamen
dat wij grijpenden wolven sijn / mochten wij ons dan wel schamen
hoe wel ons naemen sijn // met deuchden verciert
Jae van tgemeen volck wierden wij niet meer dan geviert
twelck nae wordt gehantiert van haer allegaeder
en gingen u verheffen schier als haer vader
maer een valsch verrader // sijt ghij van binnen
Wel sijt ghijt uuijt u sinnen....
wadt meucht ghij ontwinnen alhier omtrent